ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-0828/99

υποβολή: Eva Kjer Hansen (ELDR) προς την Επιτροπή

(22 Μαρτίου 1999)

Θέμα: Πρόσληψη υπαλλήλων χωρίς διαγωνισμό

Προκύπτει από το δελτίο ειδήσεων Agence Europe (της 5ης Μαρτίου 1999) ότι το Συμβούλιο της Ευρωπαϊκής Ένωσης προτίθεται να προσλάβει ομάδα συνεργατών της αποκαλούμενης γραμματείας Schengen χωρίς απαιτήσεις ως προς τη διεξαγωγή διαγωνισμού και χωρίς δοκιμαστική περίοδο, πράγμα το οποίο φαίνεται να αντιβαίνει προς τους ισχύοντες κανόνες του Κανονισμού Υπηρεσιακής Κατάστασης των Υπαλλήλων.

Η εφαρμογή ενδεχόμενης εναλλακτικής διαδικασίας πρόσληψης βάσει του άρθρου 24 της αποκαλούμενης "συνθήκης συγχωνεύσεως" του 1967 συνεπάγεται ότι το Συμβούλιο υπό πολύ καθορισμένους όρους και βάσει προτάσεως της Επιτροπής και κατόπιν διαβουλεύσεως με το Ευρωπαϊκί Κοινοβούλιο μπορεί να προσλάβει εξωτερικούς συνεργάτες ως υπαλλήλους χωρίς διαγωνισμό. Εντούτοις, το Συμβούλιο προφανώς δεν προτίθεται να εφαρμόσει τη διαδικασία αυτή στο συγκεκριμένο πλαίσιο.

Ποια μέτρα προτίθεται η Επιτροπή - ως θεματοφύλακας των Συνθηκών - να λάβει για να αντιμετωπίσει αυτή την εμφανή παραβίαση των ισχυόντων κανόνων του Κανονισμού Υπηρεσιακής Κατάστασης των Υπαλλήλων, και να μην επιτρέψει να παραμερισθεί τόσο εμφανώς το δικαίωμα πρωτοβουλίας της, που καθορίζεται στο άρθρο 24 της "συνθήκης συγχωνεύσεως";

Απάντηση του κ. Liikanen εξ ονόματος της Επιτροπής

(08 Απριλίου 1999)

Το αντικείμενο της ερώτησης δεν είναι της αρμοδιότητας της Επιτροπής (η οποία δυστυχώς δε διαθέτει τη ζητούμενη πληροφορία).
ΓΡΑΠΤΗ ΕΡΩΤΗΣΗ E-0271/99

υποβολή: Manuel Escolá Hernando (ARE) προς την Επιτροπή

(17 Φεβρουαρίου 1999)

Θέμα: Μεταφορά υδάτινων πόρων και Ταμείο Συνοχής

Η Υπηρεσία Επισήμων Εκδόσεων των Ευρωπαϊκών Κοινοτήτων εξέδωσε προσφάτως ένα έντυπο με τίτλο "Υδρολογική Αξιολόγηση Ισπανία/Πορτογαλία".

Στην εν λόγω αξιολόγηση το γραφείο μελετών Montgomery Watson (MWL) προτείνει την πραγματοποίηση διαφόρων μελετών. Μεταξύ άλλων, προτείνεται μια μελέτη σχετικά με τη μεταφορά υδάτινων πόρων μεταξύ των υδρολογικών λεκανών της Ισπανίας, καθώς και μια άλλη μελέτη για την ανάλυση της χρηματοδότησης υδραυλικών έργων και τη χάραξη κατευθυντήριων γραμμών που θα επιτρέψουν την Ευρωπαϊκή Ένωση "να βοηθήσει την υδραυλική ανάπτυξη πολλαπλής χρήσης". Επίσης, μεταξύ των άμεσων δράσεων που απαιτούνται αναφέρεται η δημιουργία "υποδομών για τη διασύνδεση των υδρολογικών λεκανών".

Προέβη η Επιτροπή στην πραγματοποίηση ή την ανάθεση κάποιας από τις μελέτες που πρότεινε το γραφείο MWL;

Θεωρεί η Επιτροπή αναγκαία τη διεξαγωγή μελετών για τη δυνατότητα διασύνδεσης της ποτάμιας λεκάνης του Ebro μέ άλλες υδρολογικές λεκάνες;
ΓΡΑΠΤΗ ΕΡΩΤΗΣΗ P-0262/99

υποβολή: Mihail Papayannakis (GUE/NGL) προς την Επιτροπή

(5 Φεβρουαρίου 1999)

Θέμα: Ελληνικό Επιχειρησιακό Πρόγραμμα για το Περιβάλλον

Ερωτάται η Επιτροπή:

Ποια είναι η μέχρι σήμερα απορροφητικότητα και για ποια ακριβώς έργα, του υποπρογράμματος 2 του Επιχειρησιακού προγράμματος για το περιβάλλον (Διαχείριση ανθρωπογενούς περιβάλλοντος και έλεγχος της ατμοσφαιρικής ρύπανσης της Αθήνας), και συγκεκριμένα των μέτρων 2.3 (Προστασία ατμοσφαιρικού περιβάλλοντος χώρας και Αθήνας και έλεγχος θορύβου) και 2.5 (Διαχείριση στερεών και τοξικών αποβλήτων);

Απάντηση της κ. Wulf-Mathies εξ ονόματος της Επιτροπής

(12 Μαρτίου 1999)

Το ποσοστό απορρόφησης κονδυλίων από το επιμέρους σκέλος 2 του επιχειρησιακού προγράμματος (ΕΠ) "Περιβάλλον" του κοινοτικού πλαισίου στήριξης 1994-1999 για την Ελλάδα ανέρχεται σήμερα σε 44,6 %. Το ποσοστό απορρόφησης των μέτρων 2.3 και 2.5 αντιστοιχεί σε 60 % και 40 %, ενώ για το σύνολο του εν λόγω ΕΠ κινείται στο επίπεδο του 58 %.

Η Επιτροπή διαβιβάζει απευθείας στο Αξιότιμο Μέλος και στη Γενική Γραμματεία του Κοινοβουλίου τον πίνακα έργων που έχουν μέχρι τώρα περιληφθεί στα μέτρα 2.3 και 2.5 του εν λόγω ΕΠ.
ΓΡΑΠΤΗ ΕΡΩΤΗΣΗ E-0083/99

υποβολή: Anita Pollack (PSE) προς την Επιτροπή

(27 Ιανουαρίου 1999)

Θέμα: Επιπτώσεις στο περιβάλλον από την κυκλοφορία των μοτοποδηλάτων

Θα ήθελε η Επιτροπή να εκπονήσει μελέτη για τις επιπτώσεις στο περιβάλλον από την κυκλοφορία των μοτοποδηλάτων, η οποία όπως και για τα αυτοκίνητα θα περιλαμβάνει την ενέργεια και τα υλικά που χρησιμοποιούνται στην παραγωγή, τη χρήση της γης ( δρόμοι, χώροι σταύθμευσης ), κυκλοφοριακή συμφόρηση, θόρυβος και ανακύκλωση;

Απάντηση της κας Bjerregaard εξ ονόματος της Επιτροπής

(24 Μαρτίου 1999)

Επί του παρόντος η Επιτροπή δεν προτίθεται να εκπονήσει γενική συγκριτική ανάλυση όλων των επιπτώσεων των μοτοποδηλάτων και των αυτοκινήτων στο περιβάλλον.

Όσον αφορά τις εν λόγω περιβαλλοντικές επιπτώσεις, τα μοτοποδήλατα ενδέχεται να προξενούν περισσότερες ή λιγότερες ζημίες στο περιβάλλον απ'ότι τα αυτοκίνητα. Για παράδειγμα, ενώ τα μοτοποδήλατα καταναλώνουν λιγότερη ενέργεια και απαιτούν λιγότερο χώρο κυκλοφορίας, ενδέχεται να προξενούν υψηλότερες εκπομπές ορισμένων ρύπων και να δημιουργούν προβλήματα θορύβου. Οι οχλήσεις από το θόρυβο συχνά είναι αποτέλεσμα κακής συμπεριφοράς του οδηγού και συντήρησης και όχι θέμα κατασκευής και σχεδιασμού.

Όσον αφορά τις επιπτώσεις στην ποιότητα του ατμοσφαιρικού αέρα, η προοπτική της περαιτέρω μείωσης των εκπομπών από μοτοποδήλατα θα ληφθεί υπόψη στο πρόγραμμα Αuto-oil ΙΙ, το οποίο συγκρίνει τις δυνατότητες διαφόρων εναλλακτικών λύσεων για την καταπολέμηση των εκπομπών ρύπων ώστε να επιτευχθούν οι στόχοι της Κοινότητας για την ποιότητα του ατμοσφαιρικού αέρα. Η Επιτροπή προτίθεται να υποβάλλει πρόταση σχετικά με τις εκπομπές των μοτοποδηλάτων στα τέλη του 1999.

Όσον αφορά τον θόρυβο, η οδηγία 97/24/ΕΚ του Κοινοβουλίου και του Συμβουλίου, της 17ης Ιουνίου 1997, σχετικά με ορισμένα στοιχεία και χαρακτηριστικά των δίκυκλων ή τρίκυκλων οχημάτων με κινητήρα(1) προβλέπει τις πλέον πρόσφατες μειώσεις θορύβου που πρέπει να επιτευχθούν.

Τα μοτοποδήλατα θα συνεχίσουν να αποτελούν σημαντικό στοιχείο του συστήματος μεταφορών της Κοινότητας μαζί με άλλα είδη μέσων μεταφορών.

(1) ΕΕ L 226 της 18.8.1997.
ΓΡΑΠΤΗ ΕΡΩΤΗΣΗ αρ θ. 873/99 του James NICHOLSON Πρωτοβουλία KONVER II - Βόρειος Ιρλανδία



Επίσημη Εφημερίδα αριθ. C 370 της 21/12/1999 σ. 0133



ΓΡΑΠΤΗ ΕΡΩΤΗΣΗ E-0873/99 υποβολή: James Nicholson (PPE) προς την Επιτροπή (8 Απριλίου 1999) Θέμα: Πρωτοβουλία KONVER II - Βόρειος Ιρλανδία Τί πόροι έχουν διατεθεί για τη Βόρειο Ιρλανδία, κατά την τρέχουσα περίοδο προγραμματισμού, στο πλαίσιο της πρωτοβουλίας KONVER II;
ΓΡΑΠΤΗ ΕΡΩΤΗΣΗ E-0426/99

υποβολή: Mary Banotti (PPE) προς την Επιτροπή

(1 Μαρτίου 1999)

Θέμα: Ναυλωμένες πτήσεις

Σε συνέχεια της απάντησής της στη γραπτή ερώτηση Ε-3115/98(1), προτίθεται η Επιτροπή να εξετάσει το ενδεχόμενο της επέκτασης του πεδίου εφαρμογής της οδηγίας 90/314/ΕΟΚ(2) του Συμβουλίου προκειμένου να προστατευθούν από τις μεγάλες καθυστερήσεις των ναυλωμένων πτήσεων και οι επιβάτες εκείνοι που συμμετέχουν σε οργανωμένα ταξίδια διακοπών;

Προτίθεται η Επιτροπή να προβεί σε σχολιασμό των αποζημιώσεων που δικαιούνται οι καταναλωτές για τις μεγάλες αυτές καθυστερήσεις;

Απάντηση του κ. Kinnock εξ ονόματος της Επιτροπής

(4 Μαΐου 1999)

Μολονότι οι καθυστερήσεις δεν καλύπτονται ρητά από την οδηγία 90/314/ΕΟΚ του Συμβουλίου της 13ης Ιουνίου 1990 για τα οργανωμένα ταξίδια και τις οργανωμένες διακοπές και περιηγήσεις, η ευθύνη του οργανωτή όσον αναφορά την αποζημίωση των καταναλωτών που συμμετέχουν σε οργανωμένη περιήγηση, για τις τυχόν διαφορές μεταξύ των προσφερόμενων και παρεχόμενων υπηρεσιών, καλύπτει, καταρχήν, και τις καθυστερήσεις. Ως εκ τούτου, δεν προβλέπεται επί του παρόντος η λήψη περαιτέρω μέτρων για το ζήτημα αυτό.

Οταν συντρέχει λόγος για την καταβολή αποζημιώσεων, το ποσόν που πραγματικά καταβάλλεται εξαρτάται από τις συγκεκριμένες περιστάσεις, και η Επιτροπή δεν είναι, ως εκ τούτου, σε θέση να απαντήσει πιο συγκεκριμένα στην εν λόγω πτυχή της ερωτήσεως.

Επιπλέον, η Σύμβαση της Βαρσοβίας ρυθμίζει επίσης την ευθύνη του αερομεταφορέα στις περιπτώσεις καθυστερήσεων, ορίζοντας ειδικότερα ότι "ο αερομεταφορέας είναι υπεύθυνος για τις ζημίες που προκαλούνται από τυχόν καθυστερήσεις στις εναέριες μεταφορές επιβατών, αποσκευών ή εμπορευμάτων" (άρθρο 19).

(1) ΕΕ C 142 της 21.5.1999, σελ. 86.

(2) ΕΕ L 158 της 23.6.1990, σελ. 59.
ΓΡΑΠΤΗ ΕΡΩΤΗΣΗ E-0123/99

υποβολή: Patricia McKenna (V) προς την Επιτροπή

(2 Φεβρουαρίου 1999)

Θέμα: Ρύπανση από τα αεροσκάφη

Έχει η Επιτροπή την πρόθεση να παρουσιάσει προτάσεις για οδηγία σχετικά με τη μείωση ουσιών από τα αεροσκάφη οι οποίες ρυπαίνουν το περιβάλλον, ένα θέμα που αποκτά διαρκώς μεγαλύτερη σημασία αλλά επί του οποίου η Επιτροπή εξακολουθεί να σιωπά;

Απάντηση του κ. Kinnock εξ ονόματος της Επιτροπής

(12 Απριλίου 1999)

Η Επιτροπή έχει εκφράσει επανειλημμένως την ανησυχία της για τις περιβαλλοντικές επιπτώσεις των εκπομπών που προέρχονται από τους κινητήρες των αεροσκαφών. Δεδομένου ότι οι εκπομπές αυτές δημιουργούν περιβαλλοντικά προβλήματα παγκόσμιας σημασίας, όπως κλιματικές αλλαγές και καταστροφή του στρώματος του όζοντος, μια κανονιστική ρύθμιση για τις εκπομπές των κινητήρων αεροσκαφών θα ήταν πολύ πιο αποτελεσματική εάν θεσπιζόταν σε διεθνές επίπεδο. Αυτό τονίστηκε σαφώς στην αιτιολογική έκθεση της πρότασης της Επιτροπής της 3ης Δεκεμβρίου 1997 για οδηγία του Συμβουλίου σχετικά με τον περιορισμό των εκπομπών οξειδίου του αζώτου των αεριωθούμενων αεροσκαφών της πολιτικής αεροπορίας(1).

Σε διεθνές επίπεδο υπάρχουν επί του παρόντος υποχρεωτικά πρότυπα πιστοποίησης που ισχύουν για τις εκπομπές καπνού, άκαυστων υδρογονανθράκων, μονοξειδίου του άνθρακος και οξειδίων του αζώτου από τους κινητήρες των αεροσκαφών, τα οποία καθορίζονται στον τόμο ΙΙ του παραρτήματος 16 της Σύμβασης για τη Διεθνή Πολιτική Αεροπορία. Όλα τα κράτη μέλη της Κοινότητας έχουν υπογράψει τη σύμβαση αυτή και το διεθνές πρότυπο εφαρμόζεται στο σύνολο των κρατών μελών.

Όπως αναφέρεται στην έκθεσή της σχετικά με τα κύρια αποτελέσματα της 32ης συνόδου της συνέλευσης της Διεθνούς Οργάνωσης Πολιτικής Αεροπορίας (ΔΟΠΑ) και με τον αντίκτυπο που έχουν για την Ευρωπαϊκή Κοινότητα(2), η Επιτροπή σχεδιάζει να αναλάβει ενεργό ρόλο στο πλαίσιο των εργασιών της επιτροπής της πολιτικής αεροπορίας για την προστασία του περιβάλλοντος (της ΔΟΠΑ) με σκοπό να συμβάλει στον συνεχή περιορισμό των περιβαλλοντικών επιπτώσεων που οφείλονται στις εκπομπές των κινητήρων αεροσκαφών.

Η Επιτροπή προτίθεται να ασχοληθεί περαιτέρω με το θέμα του περιορισμού των εκπομπών από τους κινητήρες των αεροσκαφών σε πρόταση ανακοίνωσης προς το Συμβούλιο και το Κοινοβούλιο σχετικά με τις εναέριες μεταφορές και το περιβάλλον.

Κατά συνέπεια, η Επιτροπή ούτε εσιώπησε ούτε πρόκειται να σιωπήσει στο θέμα της περιβαλλοντικής ρύπανσης που προκαλούν οι εκπομπές των αεροσκαφών.

(1) ΕΕ C 108 της 7.4.1998.

(2) COM(98)677 τελικό.
ΓΡΑΠΤΗ ΕΡΩΤΗΣΗ E-0541/99

υποβολή: Daniel Varela Suanzes-Carpegna (PPE) προς την Επιτροπή

(12 Μαρτίου 1999)

Θέμα: Βιομηχανία κονσερβοποίησης αλιευτικών προïόντων και υδατοτοκαλλιέργεια στην Ευρωπαïκή Ένωση

Στη συνεδρίαση της ολομέλειας του Ιουνίου 1998 το Ευρωπαϊκό Κοινοβούλιο συζήτησε και ενέκρινε την έκθεση πρωτοβουλίας σχετικά με τη βιομηχανία κονσερβοποίησης αλιευτικών προϊόντων και την υδατοκαλλιέργεια στην Ευρωπαϊκή Ένωση (A4-0137/98)(1), στην οποία, μεταξύ άλλων, δήλωνε ότι η βιομηχανία κονσερβοποίησης τόννου αποτελεί τον σημαντικότερο τομέα του κλάδου της κονσερβοποίησης στην Κοινότητα, από την άποψη τόσο της απασχόλησης όσο και του όγκου συναλλαγών, καθώς και ότι για την προώθηση των τεραστίων προοπτικών ανάπτυξης του τομέα αυτού είναι αναγκαίο:

"να διασφαλισθεί ότι οι αντισταθμίσεις που χορηγούνται σε τρίτες χώρες χρησιμοποιούνται πράγματι για τους σκοπούς που ορίζουν οι σχετικές κοινοτικές διατάξεις (βιώσιμη ανάπτυξη (ΑΚΕ, καταπολέμηση των ναρκωτικών (ΣΓΠ-ναρκωτικά, Σύμφωνο των Άνδεων), καθώς και ότι οι χώρες στις οποίες έχει παραχωρηθεί η δυνατότητα προνομιακής πρόσβασης στην κοινοτική αγορά δεν εφαρμόζουν κοινωνικό ντάμπιγκ."

Μπορεί η Επιτροπή να μας πληροφορήσει τί μέτρα έχουν ληφθεί για να υλοποιηθούν οι ανωτέρω υποδείξεις του Ευρωπαϊκού Κοινοβουλίου και να προωθηθούν τοιουτοτρόπως οι προοπτικές ανάπτυξης του κλάδου της κονσερβοποίησης τόννου στην Κοινότητα;

(1) ΕΕ C 210 της 6.7.1998, σελ. 295.
ΓΡΑΠΤΗ ΕΡΩΤΗΣΗ E-0670/99

υποβολή: José García-Margallo y Marfil (PPE) προς την Επιτροπή

(26 Μαρτίου 1999)

Θέμα: Διαρθρωτικά Ταμεία

Οι περιφέρειες των οποίων το επίπεδο του καταφαλήν εισοδήματος είναι κατώτερο του 75 % ου κοινοτικού μέσου όρου καλούνται "περιφέρειες του στόχου 1" και απολαύουν σημαντικών κοινοτικών ενισχύσεων.

Για να διαπιστωθεί κατά πόσον έχει επέλθει μεταβολή του εν λόγω επιπέδου, το σχέδιο κανονισμού του Συμβουλίου (COM(98)0131 τελικό)(1) περί των γενικών διατάξεων για τα Διαρθρωτικά Ταμεία ορίζει ότι λαμβάνονται υπόψη τα διαθέσιμα από τη Eurostat στοιχεία των τελευταίων τριών ετών.

Προς το παρόν υπάρχουν στοιχεία μόνο για τα έτη 1994, 1995 και 1996.

Ποιά είναι τα στοιχεία των τριών αυτών ετών για τηνΜαδρίτη;

(1) ΕΕ C 176 της 9.6.1998, σελ. 1.
ΓΡΑΠΤΗ ΕΡΩΤΗΣΗ E-0918/99

υποβολή: Graham Watson (ELDR) προς την Επιτροπή

(8 Απριλίου 1999)

Θέμα: Οδηγία περί χώρου εργασίας

Θα μπορούσε η Επιτροπή να ανακοινώσει τον κατάλογο των χωρών που έχουν συμμορφωθεί με τις διατάξεις περί πυρασφάλειας της οδηγίας περί χώρου εργασίας (89/654/ΕΟΚ)(1), και να δώσει στοιχεία σχετικά με τους ελέγχους και τις επιθεωρήσεις στις οποίες προβαίνει προκειμένου να εξασφαλισθεί η συμμόρφωση με τις διατάξεις περί πυρασφάλειας της οδηγίας αυτής; Ποιές χώρες αντιμετωπίζουν διαδικασίες προσφυγής επί παραλείψει για μη συμμόρφωση με τις εν λόγω διατάξεις, και ποιά είναι η φύση των διαδικασιών αυτών;

Απάντηση του κ. Flynn εξ ονόματος της Επιτροπής

(4 Μαΐου 1999)

λα τα κράτη μέλη έχουν ανακοινώσει στην Ευρωπαϊκή Επιτροπή τα εθνικά μέτρα εκτέλεσης στα πλαίσια της μεταφοράς της οδηγίας του Συμβουλίου 89/654/ΕΟΚ της 30ης Νοεμβρίου 1989 σχετικά με τις ελάχιστες προδιαγραφές ασφάλειας και υγείας στους χώρους εργασίας (πρώτη ειδική οδηγία κατά την έννοια του άρθρου 16 παράγραφος 1 της οδηγίας 89/391/ΕΟΚ(2)).

Εναπόκειται στα κράτη μέλη να εξασφαλίσουν επαρκή έλεγχο και παρακολούθηση των εθνικών διατάξεων που μεταφέρουν την οδηγία. Κατά συνέπεια, κάθε ζήτημα σχετικό με την εφαρμογή τους ανήκει στην αρμοδιότητα των εθνικών αρχών οι οποίες οφείλουν να οργανώσουν και να πραγματοποιήσουν τις αναγκαίες επιθεωρήσεις και επαληθεύσεις για την ορθή εφαρμογή των μέτρων αυτών.

Η Ευρωπαϊκή Επιτροπή έχει αξιολογήσει τη συμμόρφωση των εθνικών μέτρων εκτέλεσης τα οποία μεταφέρουν την οδηγία 89/654/ΕΟΚ και έχει λάβει, εκεί όπου τής φαινόταν αναγκαίο, τα κατάλληλα μέτρα ζητώντας ιδίως συμπληρωματικές πληροφορίες από ορισμένα κράτη μέλη των οποίων η μεταφορά των διατάξεων σχετικά με την αντιμετώπιση των πυρκαϊών δεν φαινόταν στην Επιτροπή πλήρης ή ορθή.

Τα αποτελέσματα της ανάλυσης των απαντήσεων αυτών ενδέχεται να οδηγήσουν την Ευρωπαϊκή Επιτροπή στην κίνηση της διαδικασίας παράβασης βάσει του άρθρου 226 της συνθήκης ΕΚ (πρώην άρθρο 169).

(1) ΕΕ L 393 της 30.12.1989, σελ. 1.

(2) ΕΕ L 393 της 30.12.1989.
ΓΡΑΠΤΗ ΕΡΩΤΗΣΗ P-0582/99

υποβολή: Mark Killilea (UPE) προς την Επιτροπή

(3 Μαρτίου 1999)

Θέμα: Κρατική ενίσχυση της εμπορικής ιδιοκτησίας

Προτίθεται άραγε η Επιτροπή να παράσχει πλήρη στοιχεία όσον αφορά τις χορηγούμενες ενισχύσεις της εμπορικής ιδιοκτησίας που εγκρίθηκαν στα πλαίσια των κρατικών ενισχύσεων σε όλα τα κράτη μέλη; Ειδικότερα, θα μπορούσε μήπως η Επιτροπή να αναφέρει κατά κατηγορία και ποσά τον όγκο των κρατικών ενισχύσεων σε ό,τι αφορά τις παροχές κεφαλαίου ή τις ρυθμίσεις για ταχεία απόσβεση, τις επιδοτήσεις ενοικίων ή άλλες παρεμφερείς διευθετήσεις και απαλλαγές από την υποχρέωση καταβολής τοπικών ή περιφερειακών τελών;

Απάντηση του κ. Van Miert εξ ονόματος της Επιτροπής

(8 Απριλίου 1999)

Η Επιτροπή δεν διαθέτει την αναλυτική κατανομή των κρατικών ενισχύσεων που ζητάει το αξιότιμο μέλος του Κοινοβουλίου. Οι έρευνες της Επιτροπής όσον αφορά τις κρατικές ενισχύσεις διακρίνονται σύμφωνα με τους ακόλουθους τύπους: επιχορηγήσεις, φορολογικές απαλλαγές, αναστολές καταβολής φόρου, συμμετοχή στο μετοχικό κεφάλαιο, εγγυήσεις και επιδότηση δανείων. Οι φορολογικές απαλλαγές και οι αναστολές καταβολής φόρου αντιπροσωπεύουν μαζί το 24 % της κρατικής ενίσχυσης στον βιομηχανικό τομέα κατά την περίοδο της τελευταίας έρευνας (1994-1996).

Για την συγκέντρωση των ζητούμενων πληροφοριών από τις κοινοποιήσεις και τις ετήσιες εκθέσεις των κρατών μελών και για να δοθεί πλήρης απάντηση στο αξιότιμο μέλος του Κοινοβουλίου θα πρέπει να γίνει έρευνα η οποία θα είναι δυσανάλογη με το αποτέλεσμα που θα επιτευχθεί και η οποία δεν αρμόζει στο πλαίσιο απάντησης σε γραπτή ερώτηση.
ΓΡΑΠΤΗ ΕΡΩΤΗΣΗ E-1077/99

υποβολή: Glenys Kinnock (PSE) προς την Επιτροπή

(21 Απριλίου 1999)

Θέμα: Επιδότηση των επιχειρήσεων επίστρωσης δαπέδων στην ΕΕ

Μπορεί η Επιτροπή να μας αναφέρει το ύψος των επιδοτήσεων που έχουν χορηγηθεί στον κλάδο των επιχειρήσεων επίστρωσης δαπέδων στα κράτη μέλη;

Απάντηση του κ. Van Miert εξ ονόματος της Επιτροπής

(6 Μαΐου 1999)

Δυστυχώς η Επιτροπή δεν διαθέτει επαρκή στοιχεία για να απαντήσει στην ερώτηση. Οι περισσότερες κρατικές ενισχύσεις πραγματοποιήθηκαν βάσει των ενισχύσεων που έχουν εγκριθεί από την Επιτροπή. Επομένως τα κράτη μέλη δεν υποχρεούνται να ενημερώνουν την Επιτροπή για κάθε μεμονομένη αίτηση και στην περίπτωση στον συγκεκριμένο κλάδο των επιχειρήσεων επίστρωσης δαπέδων.
ΓΡΑΠΤΗ ΕΡΩΤΗΣΗ E-0712/99

υποβολή: José García-Margallo y Marfil (PPE) προς την Επιτροπή

(29 Μαρτίου 1999)

Θέμα: Διαρθρωτικά Ταμεία

Οι περιφέρειες το κατά κεφαλήν εισόδημα των οποίων είναι κατώτερο του 75 % του μέσου κοινοτικού όρου ονομάζονται "περιφέρειες του στόχου 1" και λαμβάνουν σημαντικές κονοτικές ενισχύσεις.

Προκειμένου να διαπιστωθεί εάν μία περιφέρεια υπερέβη το όριο αυτό ή όχι, το σχέδιο Κανονισμού του Συμβουλίου, COM(98)131 τελ.(1), το οποίο καθορίζει γενικές διατάξεις σχετικά με τα Διαρθρωτικά Ταμεία, προβλέπει ότι θα λαμβάνονται υπόψη τα αριθμητικά δεδομένα που αντιστοιχούν στα τρία τελευταία έτη για τα οποία διαθέτει στοιχεία το EUROSTAT.

Ο Γενικός Διευθυντής της Στατιστικής Υπηρεσίας των Ευρωπαϊκών Κοινοτήτων (EUROSTAT) απεκάλυψε κατά την συνεδρίαση της Νομισματικής Υποεπιτροπής του Ευρωπαϊκού Κοινοβουλίου της 17.2.1999 ότι τα στατιστικά στοιχεία που αντιστοιχούν στα οικονομικά έτη 1994, 1995 και 1996 περιελάμβαναν ήδη και τα στοιχεία της παραοικονομίας των εξεταζόμενων περιφερειών, χωρίς εντούτοις να προσδιορίζει και τα κριτήρια που είχαν επιλεγεί για την εκτίμηση ή την αξιολόγηση των δραστηριοτήτων αυτού του είδους.

Ποιό τμήμα των εισοδημάτων της περιφέρειας αντιστοιχεί στην παραοικονομία και ποιό στις κανονικές οικονομικές δραστηριότητες στη Μούρθια για το καθε ένα από τα έτη αυτά;

(1) ΕΕ C 176 της 9.6.1998, σελ. 1.
ΓΡΑΠΤΗ ΕΡΩΤΗΣΗ P-0371/99

υποβολή: Konstantinos Hatzidakis (PPE) προς την Επιτροπή

(17 Φεβρουαρίου 1999)

Θέμα: Καθυστέρηση κατασκευής του Μετρό της Αθήνας

Η κατασκευή του Μετρό της Αθήνας που συγχρηματοδοτείται από την Ευρωπαϊκή Ένωση, έπρεπε να είχε ολοκληρωθεί στα τέλη του 1998. Σύμφωνα όμως με τη δεύτερη έκθεση αξιολόγησης την οποία συνέταξε η εταιρία Global View, το έργο παρουσιάζει ορισμένες δυσκολίες, οι οποίες ήταν απρόβλεπτες σε μικρή μόνο έκταση και δεν αποτέλεσαν κρίσιμη αιτία καθυστερήσεων, ενώ οι περισσότερες οφείλονταν σε λανθασμένη επιλογή μηχανικού εξοπλισμού (μετροπόντικες) για ορισμένα εδάφη, τα οποία πάντως δεν ήταν διαφορετικά από αυτά που είχαν δείξει οι γεωτεχνικές έρευνες. Το αρμόδιο Υπουργείο Περιβάλλοντος, Χωροταξίας και Δημοσίων Έργων δέχθηκε εντούτοις καθυστέρηση δύο χρόνων μέχρι την ολοκλήρωση του έργου, λόγω απρόβλεπτων γεωλογικών συνθηκών και χωρίς να καταλογίζει ευθύνες στον ανάδοχο. Σημειώνεται ότι με την τροποποιητική σύμβαση του έργου 1994 διατέθηκαν για την επιτάχυνση του έργου 6,7 δις δρχ., τα οποία εισέπραξε ο ανάδοχος προκειμένου να παραδοθεί το έργο έτοιμο για χρήση τον Οκτώβριο του 1998.

Με δεδομένα αυτά, θα μπορούσε να με πληροφορήσει η Επιτροπή:

1. Ποιά είναι η γνώμη της για τα αίτια της καθυστέρησης δεδομένου ότι οι γεωτεχνικές έρευνες είχαν προβλέψει τις τεχνικές δυσχέρειες;

2. Ποιές εγγυήσεις παρέχει η σύμβαση για την κατασκευή του Μετρό της Αθήνας, προκειμένου να διασφαλιστεί η έγκαιρη παράδοση του έργου και γιατί δεν ενεργοποιούνται στην προκειμένη περίπτωση;

3. Ποιό είναι το ύψος των αναπορρόφητων σχετικών κονδυλίων και υπάρχει κίνδυνος περικοπής του προϋπολογισμού του έργου λόγω χαμηλής απορρόφησης;

Απάντηση της κ. Wulf-Mathies εξ ονόματος της Επιτροπής

(19 Μαρτίου 1999)

Με βάση τις πληροφορίες που γνωστοποίησαν οι ελληνικές αρχές στην Επιτροπή, οι καθυστερήσεις που σημειώθηκαν στην κατασκευή του μετρό των Αθηνών οφείλονται κυρίως σε δύο παράγοντες: αφενός στις αρχαιολογικές ανασκαφές, που διήρκεσαν πολύ περισσότερο από τους έξι μήνες ανά αρχαιολογικό χώρο όπως προβλεπόταν στη σύμβαση που υπεγράφη το 1991, και αφετέρου στις απρόβλεπτες γεωλογικές συνθήκες, και τούτο μάλιστα παρά τις διενεργηθείσες 1 125 εδαφολογικές δοκιμές στα 18 χλμ. μήκους της σήραγγας του έργου.

Στις διατάξεις της σύμβασης προβλέπονται ρήτρες για την περίπτωση που σημειωθούν μη δικαιολογημένες καθυστερήσεις. Αρμόδια να κρίνουν κατά πόσο είναι σκόπιμο να ζητηθεί η εφαρμογή των ανωτέρω ρητρών, εφόσον υπάρχουν τέτοιες καθυστερήσεις, είναι μόνο τα δύο συμβαλλόμενα μέρη. Μέχρι στιγμής όμως δεν πραγματοποιήθηκε κάτι τέτοιο.

Οι πιστώσεις του Ευρωπαϊκού Ταμείου Περιφερειακής Ανάπτυξης που έχουν διατεθεί για το έργο του μετρό των Αθηνών με βάση το κοινοτικό πλαίσιο στήριξης 1994-1999 ανέρχονται σε 783 εκατ. ευρώ, από τα οποία 90 εκατ. ευρώ απομένουν προς πληρωμή κατά τα έτη 1999 και 2000. Είναι βέβαιο ότι ολόκληρο το ανωτέρω ποσό θα καταβληθεί πριν από τα τέλη του 2000.
ΓΡΑΠΤΗ ΕΡΩΤΗΣΗ P-0470/99

υποβολή: Niels Sindal (PSE) προς την Επιτροπή

(24 Φεβρουαρίου 1999)

Θέμα: Παράνομες συμφωνίες περί τιμών

Σύμφωνα με όσα κοινοποίησαν τα δανικά μέσα ενημέρωσης τον Ιανουάριο 1999, υφίστανται παράνομες συμφωνίες μεταξύ διαφόρων ιδρυμάτων κτηματικής πίστεως στη Δανία όσον αφορά τις τιμές. Το αποτέλεσμα είναι ότι οι τιμές είναι αδιαφανείς και ότι η τιμή των διοικητικών υπηρεσιών αντιπροσωπεύει δυσανάλογα μεγάλο μέρος της συνολικής τιμής.

Είναι ενήμερη η Επιτροπή για την κατάσταση αυτή που επικρατεί στη δανική αγορά κτηματικής πίστεως (χρηματοπιστωτική αγορά);

Συμμερίζεται η Επιτροπή την άποψη ότι η τιμή των διοικητικών υπηρεσιών που συνδέονται με τη χορήγηση ενυπόθηκου δανείου πρέπει να καλύπτει το πραγματικό σχετικό κόστος, και ότι, κατά γενικό κανόνα, οι τιμές πρέπει να είναι διαφανείς για τους καταναλωτές;

Λαμβάνοντας υπόψη τα προαναφερθέντα, ποια μέτρα προτίθεται να λάβει η Επιτροπή;

Απάντηση του κ. Van Miert εξ ονόματος της Επιτροπής

(26 Μαρτίου 1999)

Η Επιτροπή γνωρίζει ότι η "Danish Konkurencestyrelsen" διεξάγει ήδη έρευνα για την ιδανική αγορά ενυπόθηκης πίστης. Σκοπός αυτής της έρευνας είναι να ελεγχθεί εάν τα έξη ιδρύματα ενυπόθηκης πίστης συντονίζουν μεταξύ τους τις εφαρμοζόμενες τιμές και όρους. ct in concert with respect to prices and conditions.

Η Επιτροπή δεν προτίθεται να λάβει στο παρόν στάδιο μέτρα, δεδομένου ότι η αρμόδια σε θέματα ανταγωνισμού εθνική αρχή διενεργεί την περίοδο αυτή σχετική έρευνα.

Επιπλέον, σύμφωνα με την πολιτική της Επιτροπής, οι εφαρμοζόμενες τιμές πρέπει να χαρακτηρίζονται από διαφάνεια και να είναι εύκολα κατανοητές από τους καταναλωτές.